*Барилга, Хот байгуулалтын Сайдын … оны …-р сарын …-ны өдрийн ... дугаар тушаалын наймдугаар хавсралт*

УС ДАМЖУУЛАХ ХООЛОЙ ДАХЬ ДАРАЛТЫН ХЭЛБЭЛЗЭЛ,

ГЭМТЭЛ ҮҮСЭХЭЭС УРЬДЧИЛАН СЭРГИЙЛЭХ ЗААВАР

**Нэг. Хамрах хүрээ**

* 1. Ус дамжуулах хоолойд эрчим хүчний гэнэтийн саатал гарах, усны хэрэглээ огцом нэмэгдэх буурах, шугам сүлжээний хаалтыг огцом нээж хаах, шилжилтийн процесс болон гидравлик цохилтоос үүссэн чичиргээ зэрэг шалтгаануудаас даралтын хэлбэлзэл үүсэх, элэгдэл, зэврэлт, хөлдөлт зэргээс шалтгаалан шугам хоолой гэмтэхээс урьдчилан сэргийлэхэд энэхүү журмыг мөрдөж ажиллана.
  2. Энэхүү журмын биелэлтэнд усыг дамжуулах, түгээх сүлжээний ашиглалт, технологи ажиллагааг хариуцсан инженер, техникийн ажилтнууд хяналт тавьж, гэмтэл үүсэхээс сэргийлэх арга хэмжээг авч ажиллана.

**Хоёр. Журмын нэр томъёоны тодорхойлолт**

Энэ журамд хэрэглэсэн дараах нэр томъёог доорхи утгаар ойлгоно.

* 1. “Ус дамжуулах шугам” гэж эх үүсвэрээс 2 дугаар өргөгчийн усан санд болон хотын төвлөрсөн ус хангамжийн системийн нөөцийн усан сан хүртэл тээвэрлэн хүргэх шугамыг хэлнэ.
  2. “Шилжилтийн процесс” гэдэг нь нэг горимоос нөгөө горимд шилжих шилжилтийн үе шатыг хэлнэ. Энэ горимын өөрчлөлт нь даралт, усны хурд, насосны роторын эргэлтийн тоо, насосны хөдөлгүүрийн ачаалал зэрэг параметрүүдийн өөрчлөлтийг;
  3. “Үндсэн шилжилтийн процесс” гэдэг нь насос ажиллах болон зогсох, хаалтны хаах, нээх хэмжээгээр зарцуулалтыг өөрчлөх, мөн зэрэгцээ болон угсраа байдлаар насос ажиллах, зогсох зэрэг системийн ажлын үндсэн процессууд байнга давтагдаж байдаг шилжилтүүдийг;
  4. “Онцгой шилжилтийн процесс” гэдэг нь кавитацийн үзэгдэл, систем, насосны тогтвортой бус бүсэд ажиллах, насос эрчим хүчний тасалдлаас гэнэт зогсох, хоосон шугам хоолойд ус шахаж эхлэх зэрэг процессуудыг;
  5. “Гидравлик цохилт” гэдэг нь шингэний хөдөлгөөний хурд огцом ихсэх юмуу багасахад шугам дотор даралтын өөрчлөлт үүсэхийг;

**Гурав. Даралтын хэлбэлзэл, гэмтэл үүсэхээс урьдчилан сэргийлэх**

* 1. Ус дамжуулах хоолойд даралтын хэлбэлзэл үүсэхээс урьдчилан сэргийлэх зорилгоор дараах арга хэмжээг авна. Үүнд:
     1. Ус хангамжийн шугам хоолой, хаалт, арматурын сонголтыг зөв хийх;
     2. Насосны ажиллах горим, параметрийг зөв тодорхойлох;
     3. Өргөх болон дамжуулан шахах насос станц дахь насоснуудад зөөлөн асаалттай хувьсах зарцуулалттай, эрчим хүчний хэмнэлттэй төхөөрөмж суурилуулах;
     4. Хянах, хэмжих хэрэгслэлийг бүрэн бүтэн байлгаж, ашиглалтанд хяналт тавих, мэдээллийн дэвтэрт бүртгэж, диспетчерт тогтмол мэдээлж байх;
     5. Автомат тохируулагчтай системийг хэрэгцээт хэсгүүдэд тавьж өгөх;
     6. Даралт тохируулагч, бууруулагч тоног төхөөрөмжийг шугаманд суурилуулж өгөх;
     7. Үл буцаах хавхлаг суурилуулах;
     8. Дамжуулах хоолойн уртыг анхаарч төлөвлөх;
     9. Шилжилтийн процесс, гидравлик цохилтоос хамгаалах арга хэмжээг зураг төсөлд тусгах;
     10. Шугамын угсралтыг БНбД 40.02.06 “Ус хангамж, гадна сүлжээ ба байгууламж” нормд заасны дагуу баримталж гүйцэтгэх;
     11. Дамжуулах шугам хоолойн зураг төсөл болон угсралтын ажилд тавих хяналтыг сайжруулах;

**Дөрөв. Хамгаалалтын арга хэмжээ**

* 1. Гадна ус хангамжийн дамжуулах сүлжээнд дараах хамгаалах арга хэмжээг авсан байх шаардлагатай.
     1. Автомат тохируулагчтай хаалтуудыг шаардлагатай газруудад нь суурилуулж хэвийн ажиллагаанд нь байнга хяналт тавих
     2. Урьдчилан хамгаалах хавхлаг суурилуулах
     3. Шаардлагатай гэж үзвэл горимын тохируулга хийх
     4. Сүлжээний хамгаалалтын зурвасыг тэмдэгжүүлэх
     5. Дамжуулах хоолойн трассын дагуу болон дээр нь барилга байгууламж баригдаж байгаа эсэхэд байнга хяналт тавих

**Тав. Дамжуулах шугаманд гэмтэл үүсэхээс урьдчилан сэргийлэх**

* 1. Дамжуулах шугаманд эвдрэл, гэмтэл гарахаас урьдчилан сэргийлэх
  2. Дамжуулах шугамын эмзэг хэсэгт эвдрэл, гэмтэл гарах, хагарах, газрын хөрс хөлдөх, гэсэх зэргээс үүдэн суулт, овойлт үүсч бурзан холбоос задрах, зэврэлтээс хоолой цоорох, хаалт хагарах зэргээс сэргийлж дараах арга хэмжээг авна.
     1. Холбогдох норм ба дүрэм, стандартын дагуу гадна шугам хоолойн зураг төсөл зохиох угсралтын ажлыг гүйцэтгэх
     2. Цэвдэгтэй хөрсөнд шугам хоолойг нэвтрэх сувагт угсрах
  3. Гэмтэл үүссэн тохиолдолд авсан арга хэмжээнд акт үйлдэнэ.
     1. Актыг журмын хавсралтын дагуу бичиж, уг ажлыг удирдсан, оролцсон хүмүүс гарын үсгээ зурсан байна.

**Ашигласан материал:**

1. ДЭМБ болон УСУГ-аас эрхлэн гаргасан “Ундны усны аюулгүй байдлын төлөвлөгөөг хангахад чиглэгдсэн дүрэм, зааврын эмхэтгэл” УБ 2016 он
2. Нийслэлийн Мэргэжлийн хяналтын газрын “Ундны усны аюулгүй байдлын талаарх зөвлөмж” УБ хот 2017 он

Хавсралт 1

УС ДАМЖУУЛАХ ХООЛОЙД ДАРАЛТЫН ХЭЛБЭЛЗЭЛ, ГЭМТЭЛ ҮҮССЭН ҮЕД

ЗАСВАР ҮЙЛЧИЛГЭЭ ХИЙСЭН АЖЛЫН АКТ

Алба, нэгжийн нэр: .........................................................................................................

Байршил: .........................................................................................................................

Шугам хоолойн төрөл, хийц: ..........................................................................................

Анх ашиглалтанд орсон он, сар, өдөр: ..........................................................................

Эвдрэл, гэмтэл үүссэн он, сар, өдөр: ............................................................................

Эвдрэл, гэмтлийг засахад оролцсон ажилтны нэр: ......................................................

Эвдрэл, гэмтлийг засахад оролцсон ажилтны албан тушаал: .....................................

Эвдрэл, гэмтэл үүссэн шалтгаан: ...................................................................................

Эвдрэл, гэмтлийн үед авсан арга хэмжээ: .....................................................................

1. .................................................................................................................................
2. .................................................................................................................................
3. .................................................................................................................................
4. .................................................................................................................................
5. .................................................................................................................................

Акт үйлдсэн албан тушаалтан:

................................................................................................

................................................................................................

овог, нэр, албан тушаал

....... он .... сар .... өдөр